[image: image1.jpg]



אגודת התעופה מבכה את שלשת חברי האגודה

צבי פז,  נמרוד גרשוני,  ערן זולדן

שניספו בתאונת המטוס  19.11.04

יהי זכרם ברוך
ישעיהו בוים

[image: image3.jpg]



יהי זכרם ברוך   - דוד איזנברג

את נמרוד גרשוני יצא לי להכיר אישית. הוא הצטרף אלי כטרמפיסט לטיסה למפגש פורום תעופה קלה במחניים, ב-22.8.2003.
עשה עלי רושם של בחור חביב ושקט.
היתה טיסה חוויה. כל הדרך הלוך מעל שכבת עננים צפופה, שכסתה את כל אזור מרכז הארץ, כששמש בוקר מאירה מכיוון מזרח.
כנראה, שטיסה זו תשאר חקוקה בזכרוני במיוחד לתמיד. 

לזכר צביקה פז -  דב לבנון 

בחור פז בנשמה, עזר לי מספר פעמים בלי להניד עפעף. בפעם הראשונה שהעברתי חוג תעופה לתלמידי בי"ס (עוד לפני שזה אומץ ע"י האגודה) הייתה בבי"ס בכפר שמריהו. פניתי לצביקה שיחליף אותי פעמיים, כולל לארגן סיור שלם בהרצליה, וקיבלתי את מלוא העזרה. בפעמים אחרות, בליין, קרה שהכנתי מטוס לטיסת סולו "לניקוי חלודה" באיזורים וצביק''ה ממש במקרה עבר והציע את עצמו לטוס אתי כטייס מלווה. נהניתי מאד מתרומתו ומקצועיותו.

הלם כאב וצער, שלשה מחברי האגודה.  -   יורם אבטבי
לאחר פרסום שמות הנספים בתאונה הקשה, 
קשה שלא לחשוב על הארוע הטרגי לאור העובדה כי שלשתם ידידינו וחברינו לאגודה.
את צבי כמעט כולם הכירו במשך השנים ולכולם היה קשר כזה או אחר איתו, אם בהתעניינות במסוקים, הסבות והדרכה וסתם סיפורים.
נמרוד הצטרף לאחרונה להרבה מהארועים התעופתיים שהיו בתקופה האחרונה, עם מצלמה והרבה כייף בעיניים ומשך גם את ערן הצעיר לכך.

רק בשעות האחרונות -  מארק וולפרט
נפל לי האסימון. נמרוד, החצי של צוות "פוש-פוש", שהצטרף אליי לטיסה לא פעם ולא פעמיים, בפעם האחרונה ראיתיו בתחרות נחיתות דיוק במצדה, אחרי שסיים את ק.הטיס בארה"ב, ישבנו ביחד מתחת לכנף הססנה בחום של 40 מעלות צלזיוס.


כן לצערי הרב מאוד -  רמי שדה
מעורב שם אדם מאוד יקר לליבי. זמן קצר לפני התאונה . עוד הספקתי לשמוע אתו מקבל אישור להיכנס לאיזור 13 . כאשר אני מקבל את איזור 12.  לפתע עולה לקשר מטוס אולטרה לייט ( לפי האות קריאה) ומודיע לפלוטו על מטוס שפגע בקרקע . כ 3 ק"מ דרומית לקיבוץ המעפיל. הבקר בפלוטו מבקש לדעת פרטים נוספים. כגון נ.צ ולא מצליח לקבל. 
ואז נשאלתי אם אני מצוייד ב gps בכדי לסמן את המיקום.. לא היית מצוייד. מטוס ארקיע שעובר ליד מסמן אבל באופן לא מדוייק. ואז מגיע ה cip ומסמן את הנקודה. עד אז לא נשלחו כוחות וזה נראה נצח. 
לפתע הבקר מסלק את כל המטוסים מהשטח. חזרה להרצליה. 

והחיים עומדים מלכת...  – יעל רוזן
היום: יום שישי השעה: 13:28, אני ואורי מתרגלים באזור 8 מאזינים לתדר השקט לפתע מתקבלת הקריאה לעזוב את האזור ולחזור לנחיתה.
השעה 13:40 אחרי חניה וקשירה פגושים את גליקמן שמודיע לנו את הבשורה המרה ושהוא בדרכו לאזור התאונה..
השעה 13:50 אני מגיעה למונאייר, שומעת את השמות ולא מחברת שם לפרצוף.
זולדן... זולדן... ערן זולדן ?? השכן שלי. ואני רואה רק שחור וחושבת רק על אבא של ערן שכל יום התגאה בבנו... והרי אנחנו מכירים כבר שנים, ואורי מתחקר איתי את הטיסה ומי שומע בכלל ?? אוסי שואלת אותי אם אחד הנספים הוא הבחור שתדרכתי אתמול, ואני אומרת לה "מה פתאום"... הוא בכלל בחיפה הבחור הזה...
השעה 16:00 אבא של ערן דופק לנו בדלת, מתחבקים דקות ספורות ולא אומרים דבר... שמוליק רוצה לדעת הכל מה קרה איך קרה מי הטיס אפוא ישב בנו... ואני אין לי מילים לנחם ושננו בוכים.
תוך כדי דיבור אנחנו מדברים על הבחור השני... נמרוד... וככה איך שמדברים נופל לי האסימון...
אני ונמרוד ישבנו ביום ה'' בלילה, עזרתי לנמרוד בנושא ניווטים, סיפר לי שהוא טס מחר לחיפה והוא רוצה להכין מפה כמו שצריך... ששבוע הבא יש לו בחינה לקבלת ה-VALIDATION.
ואני לא מאמינה ולא קולטת, מרימה מיד טלפון לגלעד, החצי השני של פוש, החברים הכי טובים...
והוא לא מבין מה אני אומרת, הוא אומר לי שבכלל לא היה אמור לטוס על המטוס הזה.... והשבת נכנסת ואני בלחץ... אמרתי לגלעד שיברר וישאיר לי הודעה. אחרי דקה אני מקבלת SMS - זה נמרוד הוא מת !!
ואני בוכה... כל השבת בוכה... ורואה משטרה...חברים... משפחה.... בבית של ערן..

באש ובמים צוות פוש פוש - לעולם לא אשכח אותך
גלעד... תחזיק מעמד ידידי

לזכרו של צבי פז – שלמה ברמץ
קשה לי לכתוב עליו בזמן עבר,,אישיותו הססגונית השרתה על כל הסובבים אותו בעליצות וצחוק, הוא אהב את כולם,וכולם אהבו אותו, 
אהבתי לטוס איתו,ולמרות הצד הליצני שבו,הוא התיחס לטיסה ברצינות,ומקצועיות רבה, היה ממש כיף להיות במחיצתו, אני כבר מתגעגע אליו,
תנחומי הכנים למשפחתו,

צבי פז ז"ל

נמרוד גרשוני ז"ל




ערן זולדן ז"ל


    
כתבה על האסון  - YNET   21.11.04
התאונה הקטלנית: "הטיסה הייתה החיידק שלו"
 

צבי פז, שהטיס את המטוס שהתרסק אתמול ליד גן יאשיה, היה טייס מעולה, אבל "עשה מבצעים מטורפים". ערן זולדן שטס עמו היה ספורטאי מצטיין, שזכה באליפות עולמית בגלישת גלים ויותר מכל אהב לטוס. ונמרוד גרשוני כבר לא יגשים את החלום, לסיים את קורס הטיס האזרחי  


רענן בן-צור ואבי כהן 
 

"צבי היה 'מסתלבט' על הטייסים יוצאי חיל האוויר כשהיו יוצאים לאזרחות. הוא קרא להם חנונים. טסתי איתו עשרות פעמים. הוא היה טייס מעולה שעושה מבצעים מטורפים". 

 

כך תיאר היום (שבת) צלם העיתונות זיו קורן את חברו צבי פז, שנהרג אתמול בתאונת מטוס ליד גן יאשיה. יחד עם פז, בן 49, נהרגו גם נמרוד גרשוני, בן 22 מכוכב יאיר, וערן זולדן, בן 20 מרעננה. 


קורן סיפר כי בעשר השנים האחרונות עבדו יחד על פרויקטים שהצריכו צילומי אוויר. "בפעם האחרונה, לפני כחודשיים, טסנו באזור נווה שלום", סיפר קורן. 

 

עוד ציין קורן כי פז פתח לפני כחודשיים בר בשדרות רוטשילד בתל אביב. לדבריו, היה לו "חוש הומור מטורף".   


חברים נוספים של פז סיפרו שהוא הקדיש זמן רב להתנדבות בארגון זק"א. חברו, יוסי דהאן, היה בין מתנדבי הארגון שהגיעו למקום האסון. שם, כאשר הביט לתוך שרידי המטוס, והבחין בגופת חברו, הוא קרא בקשר של זק"א, בדמעות: "הרגו לנו את פזי". 


דובר זק"א, זאב פיינר, אמר ל-ynet כי "מדובר באדם מדהים, אדם משכמו ומעלה, אשר עזר כמה שרק יכול היה, אם בהטסת מתנדבים של זק"א להילטון טאבה לאחר הפיגועים בסיני, או בזמן השביתה במשק, כשהיה צורך להעביר גופת מת מקפריסין לישראל, הכל הוא עשה בהתנדבות. מעשי החסד שלו ינציחו את זכרו הטוב לעד".

 

פז התגורר במשך 10 שנים בארה"ב, שם גם למד טיסה. לפני ארבעה חודשים נהרג חברו בהתרסקות מסוק, אותו היה אמור פז להטיס. אתמול, סיפרו בני משפחתו, הוא לא היה אמור בכלל לטוס. ככל הנראה, הם מספרים, הוא נענה לבקשתו של ערן זולדן שביקש שילווה אותו בטיסה, כיון שפז היה מדריך טיסה במטוסים דו מנועיים. 

 

אשתו, עירית, אמרה כי הטיסה היתה "חיידק" אצלו. בתו הבכורה, טל בת ה-17, סיפרה שאביה נהג לנסוע לשדה התעופה בהרצליה, גם כשלא היה אמור לטוס, כדי לשמוע את רעש המטוסים הממריאים. הוא הותיר אחריו אשה, את בתו טל ותאומים, רון ולי, בני 13.


אלוף גלישת הגלים נהרג בטיסה

"היינו מודאגים יותר מהשירות הצבאי ומהנסיעות בכביש, ולא מהטיסות", סיפרו בני משפחתו של ערן זולדן. ערן, חייל בשירות סדיר, נולד וגדל ברעננה, למד בבית הספר התיכון אוסטרובסקי והיה ספורטאי מצטיין. הוא הצטיין בגלישת גלים ובגיל תשע כבר היה אלוף הארץ. "כל מה שהוא עשה, הוא הצליח בו. הוא היה ספורטאי מצטיין, היה מנגן על גיטרה, תופים וקלרינט ואהב לטוס", סיפרה יעל, אחותו של ערן. בשנת 2000 זכה במקום הראשון באליפות עולמית בגלישה.


צבי פז הטייס היה חבר קרוב של המשפחה. "ערן אהב לטוס עם פז", הוסיפה יעל. "גם כטייס הוא היה עילוי. הוא ניצל כל זמן פנוי על מנת לטוס. כשהציעו לו לפני הגיוס להתגייס לקורס טיס הוא סירב והתגייס לשייטת ואחר כך עבר לצנחנים, שם היה הקשר של המג"ד". 


יעל סיפרה שכל חופשה מהצבא ניצל ערן לצורך טיסה. לדבריה, "כל בני המשפחה טסו איתו. אפילו את סבתא הוא לקח איתו לטיסה. לפני שבועיים הוא הטיס את החברים שלו לאילת. לאחרונה הוא התחיל ללמוד להטיס מסוק ולימודי אקרובטיקה במטוסים. את האהבה של לטיסה ראית בעיניים שלו בכל פעם שהוא חזר מטיסה".


"היינו מודאגים יותר מהשירות הצבאי ומהנסיעות בכביש ולא מהטיסות. כשהוא היה בבסיס, אמא כל הזמן הייתה מודאגת ומחכה כל היום לטלפון ממנו שיגיד שהכל בסדר. לא תיארנו לעצמנו שהוא ייהרג בטיסה. הוא עשה רק חיים בחיים שלו וגם שהוא נהרג, זה קרה לו במשהו שהוא אהב", אמרה האחות.

 

"נמרוד חלם לטוס מגיל 9"
 

"מגיל 9 חלם נמרוד לטוס", סיפרו בכאב בני משפחתו נמרוד גרשוני, מכוכב יאיר, ההרוג השלישי בתאונת המטוס.

 

נמרוד למד בבית ספר התיכון רבין בכפר סבא וכאשר התגייס לצבא ניסה להתקבל לקורס טיס אך ללא הצלחה. במשך כל השנים עסק בתעופה וירטואלית יחד עם חברים והיה חבר במועדון חובבי תעופה. "ביום הולדתו ה-18 נתנו לו מתנת יום הולדת שלושה שיעורי טיס עם מדריך. בצבא הוא שירת ביחידה מובחרת של חיל האוויר ובגלל פציעה עבר לשרת כשוטר-חייל במשטרת כפר סבא, שם זכה להערכה רבה", סיפרו בני המשפחה.

 

בפברואר השנה נסע נמרוד לארה"ב, שם עשה במשך חודשיים קורס טיסה אזרחי. כאשר חזר ארצה, החל קורס טיס כדי לקבל רישיון טיסה ישראלי. "הוא עבר כמעט את כל המבחנים בקורס. אתמול בבוקר הוא עבר טיסת ניווט במסגרת מבחני ההסמכה. בעוד שבועיים הוא היה צריך לעבור את המבחן המעשי האחרון. כשהוא חזר מהטיסה הוא פגש בשדה התעופה את פז ואת ערן, שהציעו לו להצטרף אליהם לטיסה. לפני שהמריא איתם הוא התקשר לחברתו וביקש ממנה 'פס' לעוד שעתיים כדי שיוכל לטוס איתם", סיפרו ההורים, בתיה ואלי.


אלא שמהטיסה הזו הוא כבר לא חזר. "בשעה שתיים וחמישה שמעתי שמטוס התרסק. התקשרתי לטלפון הנייד של נמרוד וכאשר הוא לא ענה, הבנתי שהוא נהרג", אמר האב.

 

נמרוד היה תלמיד שנה ראשונה במכללת נתניה, שם למד תקשורת. כמו כן היה מדריך בחוגי סיירות, למד בויניגט הדרכה של רוכבי אופניים, התנדב במשמר האזרחי של תחנת כפר סבא והיה בכיתת הכוננות של כוכב יאיר. אבל בעיקר הוא אהב תעופה. 

 

	שרידי המטוס שהתרסק
	צילום: רענן בן צור


"לא דאגנו מהטיסות, היינו מודאגים יותר כאשר הוא היה בשירות המשטרה ויצא בלילות למחסומים באזור טייבה", אמרו ההורים.

 

קובי דוד, חברו של נמרוד למועדון התעופה, אמר כי חברי המועדון הזדעזעו מהאסון. "הוא חלם כל כך על קבלת רישיון הטיס הישראלי ועכשיו הוא לא יזכה ליהנות ממנו. הוא היה פעיל מאוד במועדון שלנו. רק ביום שני האחרון יצאנו יחד כולנו לבילוי בפאב ועכשיו אנחנו לא מעכלים שהוא איננו".

 

נמרוד השאיר אחריו הורים ושני אחים, יואב, חייל, ועודד, שאמור להתגייס בעוד שבוע וחצי.  

 

